ໃນເດືອນປະທານ, ຫວຽດນາມ ໄດ້ສະເໜີ ແລະ ເປັນປະທານຈັດ 4 ເຫດການບຸລິມະສິດກ່ຽວກັບບົດບາດຂອງບັນດາອົງການຈັດຕັ້ງໃນພາກພື້ນ ໃນການຊຸກຍູ້ຄວາມໄວ້ເນື້ອເຊື່ອໃຈ ແລະ ການໂອ້ລົມສົນທະນາໃນການສະກັດກັ້ນ, ການແກ້ໄຂຜົນຮ້າຍຢ້ອນຫຼັງຈາກລູກລະເບີດບໍ່ທັນແຕກ, ການໃຊ້ຄວາມຮຸນແຮງທາງເພດສຳພັນໃນການປະທະກັນ. ພ້ອມກັນນັ້ນ, ຫວຽດນາມ ໄດ້ເປັນປະທານສ້າງ ແລະ ຊຸກຍູ້ການຮັບຮອງເອົາເອກະສານ 3 ສະບັບຂອງສະພາຄວາມໝັ້ນຄົງ ສປຊ, ໃນນັ້ນມີຖະແຫຼງການປະທານ 2 ສະບັບ ແລະ ມະຕິສະບັບ 1. ຂໍ້ລິເລີ່ມສຳຄັນທີ່ສຸດໂດຍຫວຽດນາມ ຊຸກຍູ້ການປຶກສາຫາລືເປີດກ່ຽວກັບບົດບາດຂອງບັນດາອົງການຈັດຕັ້ງໃນພາກພື້ນ ໃນການຊຸກຍູ້ການສ້າງຄວາມໄວ້ເນື້ອເຊື່ອໃຈ ແລະ ການໂອ້ລົມສົນທະນາໃນການສະກັດກັ້ນການປະທະກັນ.
ກ້າວເຂົ້າສູ່ປີທີ 2 ຂອງອາຍຸການສະພາຄວາມໝັ້ນຄົງ ແລະ ຮັບດຳລົງຕຳແໜ່ງເປັນປະທານສະພາຄວາມໝັ້ນຄົງ ສະຫະປະຊາຊາດ, ນີ້ແມ່ນໜ້າທີ່ຫຼາຍຝ່າຍທຳອິດທີ່ຫວຽດນາມ ຮັບຜິດຊອບ ພາຍຫຼັງຜົນສຳເລັດຂອງກອງປະຊຸມໃຫ່ຍຄັ້ງທີ XIII ຂອງພັກກອມມູນິດຫວຽດນາມ, ປະກອບສ່ວນຜັນຂະຫຍາຍວິໄສທັດ, ບັນດາການກຳນົດທິດ ແລະ ແຜນນະໂຍບາຍໃຫ່ຍກ່ຽວກັບແນວທາງການຕ່າງປະເທດຂອງຫວຽດນາມ ໃນໄລຍະຈະມາເຖິງ. ໃນສະພາບການໂລກມີການຜັນແປທີ່ສັບສົນຫຼາຍຢ່າງ, ການແກ່ງແຍ້ງລະຫວ່າງບັນດາປະເທດໃຫ່ຍໄດ້ເພີ່ມຂຶ້ນ, ບັນດາສະຖານທີ່ເຄັ່ງຮ້ອນ, ຂາດສະຖຽນລະພາບສືບຕໍ່ເກີດຂຶ້ນໃນໂລກ, ໂດຍສະເພາະແມ່ນຍ້ອນສະພາບໂລກລະບາດ ໂຄວິດ - 19 ຄຸກຄາມ. ຫວຽດນາມ ໄດ້ຜັນຂະຫຍາຍວຽກງານຂອງສະພາຄວາມໝັ້ນຄົງ ສປຊ ຢ່າງມີປະສິດທີຜົນ, ສຳເລັດວຽກງານໃຫ່ຍຂອງອາຍຸການເປັນຢ່າງດີ ແລະ ສ້າງ “ຂີດໝາຍຫວຽດນາມ” ຢູ່ອົງການສຳຄັນທີ່ສຸດຂອງ ສປຊ ກ່ຽວກັບການຮັກສາສັນຕິພາບ ແລະ ຄວາມໝັ້ນຄົງສາກົນ.
ຫວຽດນາມ ໄດ້ຢືດໝັ້ນກັບຫຼັກການເອກະລາດ, ເປັນເຈົ້າຕົນເອງ, ປົກປ້ອງຜົນປະໂຫຍດຂອງປະເທດ, ຂອງຊາດ, ປະສົມກົມກຽວກັບຜົນປະໂຫຍດລວມຂອງປະຊາຄົມສາກົນ, ຕັ້ງໜ້າປະກອບສ່ວນ, ເປັນເຈົ້າການ, ສ້າງສາ ແລະ ມີຄວາມຮັບຜິດຊອບ, ແກ້ໄຂບັນດາບັນຫາສັບສົນໃນໂຄງການດຳເນີນງານຂອງສະພາຄວາມໝັ້ນຄົງຢ່າງສົມເຫດສົມຜົນ, ພ້ອມທັງຖືເປັນສຳຄັນບັນດາຄວາມມານະພະຍາຍາມ, ບົດຮຽນຂອງຫວຽດນາມ ໃນວິວັດການສ້າງສາ ແລະ ພັດທະນາປະເທດຊາດຄືນໃໝ່.
ໄຊພອນ